Green Healthy & Tasty Salad ร้านอาหารที่ชื่อก็บอกอยู่แล้วว่าเอาใจคนรักสุขภาพเต็มที่ครับ ส่วนตัวผมเองต้องบอกก่อนเลยว่าอาหารคลีนๆแบบนี้ไม่ใช่ของโปรดเอาซะเลย แต่พอได้ลองทานร้านนี้แล้วต้องเปลี่ยนใจมาบอกว่าอาหารร้านนี้โอเคมากเลยทีเดียวครับแม้ว่าจะเป็นอาหารคลีน ร้านนี้ปิดตัวลงไปแล้วเมื่อเดือนที่ผ่านมาเนื่องจากทางร้านบอกว่าย่านสาทรลูกค้าไม่เยอะมากในช่วงเย็น เลยแบกรับค่าเช่าไม่ไหว เลยขอถอนตัวไปคิดเมนูเด็ดๆใหม่ๆและพร้อมเปิดตัวใหม่อีกครั้งเดือน พย นี้ที่ Emporium ครับ (ไม่แน่ใจว่าราคาจะขึ้นตามไปด้วยหรือเปล่านะครับ ฮ่าๆ) โปรโมชั่นที่เด็ดที่สุดของร้านนี้คงต้องยกให้การแลกนามบัตรกับส่วนลด 30% สำหรับค่าอาหาร เพราะทางร้านจะเอาข้อมูลลูกค้าไปเก็บเป็นฐานข้อมูลในการโปรโมทร้านใหม่ครับ ทั้งอร่อย คลีนและคุ้มแบบนี้ พย เมื่อไรผมคงได้มีโอกาสไปลองทานอีกแน่นอนที่ Emporium ครับ
 
[การเดินทาง]
สาขานี้ตั้งอยู่ในซอยสาทร 8 ครับ ร้านอยู่ต้นๆซอย เข้าซอยมาประมาณ 100 เมตรจะเจอกับร้านอยู่ทางซ้ายมือ ตรงข้ามกับ Sathorn Villa Market ครับ ร้านนี้ไม่มีที่จอดรถนะครับ วิธีการเดินทางมาทานที่สะดวกที่สุดสามารถใช้บริการรถไฟฟ้า BTS มาลงที่สถานีช่องนนทรีแล้วเดินผ่านตึกสาทรธานีมาเข้าซอยก็จะเจอร้านครับ
 
[บรรยากาศ/การบริการ]
ร้านนี้บรรยากาศดีมากครับ ร้านสะอาดคลีนสมกับชื่อร้าน เพราะร้านเพิ่งเปิดได้ไม่กี่เดือนเท่านั้นเองครับ โต๊ะสำหรับลูกค้ามีเยอะพอสมควรแต่ในช่วงเที่ยงๆของทุกวันลูกค้าก็เต็มร้านครับ การบริการของพนักงานจะทำหน้าที่แค่เสิร์ฟอาหารเท่านั้นครับ ทางร้านจะเตรียมเมนูกระดาษไว้ให้เราเขียนเมนูที่อยากทานเอาเองแล้วนำไปยื่นที่เค้าเตอร์พร้อมกับจ่ายเงินแล้วก็มารอรับอาหารพร้อมทานได้ที่โต๊ะเลยครับ สะดวกสุดๆ
 
[รสชาติอาหาร/ความคุ้มค่า]
วันนี้ไปทานกันหลายคนเลยสั่งมาทานได้หลายเมนูมากครับ อาหารทุกเมนูต้องบอกเลยว่าสด สะอาด คลีนและอร่อยมากๆครับ ที่สำคัญราคายังไม่แพงมากแถมด้วยส่วนลดเพิ่มเติมอีก เรียกว่าคุ้มสุดๆครับ ใครที่อยากลองรอเดือน พย นี้นะครับทางร้านจะกลับมาใหม่แน่นอนที่ Emporium ครับ
 
Soup of the day – Pumpkin soup (90 บาท)
- เมนูนี้เป็นซุปประจำวันครับ ปกติแล้วก็จะมีทั้งซุปถั่ว แครอท ฟักทอง ผักรวม มะเขือเทศ มัน วันที่ผมไปทานทางร้านจัดเป็นซุปฟักทองมาให้ เสิร์ฟมาพร้อมกับขนมปังโฮลวีทกรอบ รสชาติของซุปถือว่าเข้มข้นมากครับ หอมฟักทอง ทานคู่กับขนมปังกรอบแล้วรสชาติดีเลยทีเดียวครับ (4/5)
 
Chicken Pineapple Stew (180 บาท)
- เมนูนี้เป็นสตูว์ไก่ซอสสัปปะรด ทางร้านเสิร์ฟมาพร้อมกับข้าวกล้องโรยงาหอมๆ และสลัดผักครับ น้ำสตูว์ของทางร้านเข้มข้นอร่อยมากครับ เนื้อไก่ต้มมาจนเปื่อยอร่อย รสชาติหวานของสัปปะรดยิ่งทำให้น้ำสตูว์อร่อยมากขึ้นอีกครับ (4/5)
 
California Caesar Salad (170 บาท)
- เมนูนี้เป็นซีซ่าร์สลัด ผักโรแมน topping มาด้วยไข่ต้ม ขนมปังกรอบ เบคอนกรอบ ฟักทองต้ม ชีสและราดมาด้วยน้ำสลัดซีซ่าร์ ผักโรแมนกรอบอร่อย น้ำสลัดก็อร่อย ที่อร่อยที่สุดคงเป็นฟักทองต้มครับ (4/5)
 
Osaka Salad (170 บาท)
- เมนูนี้เป็นโซบะเย็นสลัดสไตล์ญี่ปุ่น ผสมกับเต้าหู้ย่างซีอิ้ว topping มาด้วยถั่วดำ แตงกวาและ red radish ราดมาด้วยน้ำสลัด Dill-licious ซึ่งเป็นสลัดครีมน้ำข้นที่ผสมด้วยผักชีลาว รสชาติของบะหมี่โซบะเย็นอร่อยมากครับ น้ำสลัดก็เข้มข้นอร่อยเลยทีเดียวครับ (4/5)
 
Spaghetti Carbonara (170 บาท)
- เมนูนี้เป็นสปาเก็ตตี้คาโบนาร่าที่รสชาติถือว่าอร่อยเลยทีเดียวครับ ทางร้านให้เบคอนมาค่อนข้างเยอะ ครีมซอสก็อร่อย จานนี้หมดอย่างไวจนต้องสั่งจานที่สองมาทานเลยครับ (4/5)
 
Grilled Chicken Pesto (170 บาท)
- เมนูนี้เป็นสปาเกตตี้คลุกมากับซอสโฮมเมด pesto พร้อมกับไก่อบซอส กลิ่นผักเคล้าคลุ้งสปาเก็ตตี้มากครับ คนที่ชอบน่าจะถูกใจเลยทีเดียว ส่วนไก่อบซอสนั้นก็อร่อยมากครับ ทางร้านใช้เนื้ออกไก่แน่นๆมาทำ ซอสรสชาติคล้ายๆกับซอสเทอริยากิครับ (4/5)
 
Spinach Chicken Cream Sauce (200 บาท)
- เมนูนี้เป็นเครปผักโขมไก่ครีมซอส ที่ผสมกันออกมาได้อย่างลงตัวมากครับ ไก่อร่อย ผักโขมก็อร่อย ราดมาด้วยครีมซอสสุดท้ายแล้วโดนใจมากครับ ใครที่ชอบทานเมนูครีมๆ เมนูนี้เป็นอีกเมนูที่น่าลองสั่งมากครับ (4/5)
 
ทางร้านให้ส่วนลด 30% สำหรับลูกค้าที่นำนามบัตรมาแลกครับ เพราะทางร้านต้องการฐานข้อมูลลูกค้าเพื่อไปใช้ประชาสัมพันธ์เมื่อเปิดร้านใหม่อีกครั้งเดือน พย นี้ครับ วันนี้ค่อนข้างประทับใจในเรื่องของรสชาติอาหาร ทุกเมนูถือว่าอร่อยหมดทุกอย่าง เสียดายที่ร้านปิดตัวลงไปแล้ว ได้แต่รอและรอกับการเปิดตัวอีกครั้งที่ Emporium ครับ